En video af en tilsyneladende voldsom anholdelse har bredt sig på Facebook. Den Uafhængige Politiklagemyndighed tager nu sagen op.

Efter videoen af en hårdhændet anholdelse har bredt sig på Facebook, bliver det nu en sag for Den Uafhængige Politiklagemyndighed.

Det oplyser Østjyllands Politi. Mere vil politiet ikke sige. Det er derfor heller ikke muligt at få oplyst, hvad den anholdte person på videoen eventuelt er sigtet for.

- Det eneste jeg kan bekræfte, det er, at der fandt en anholdelse sted. Og det er det, siger vagtchef ved Østjyllands Politi Jens Henrik Jensen til TV 2.

Den uafhængige Politiklagemyndighed har til opgave at efterforske strafbare forhold begået af politiet og træffe afgørelse i sager, hvor der er klaget over politiets adfærd.

Video set over 400.000 gange

Videoen blev lagt på Facebook fredag af Wesam Bramez, der overværede anholdelsen og filmede noget af den. Anholdelsen foregik torsdag omkring middagstid i Aarhus-bydelen Tilst.

Wessam Bramez er også bror til den anholdte, hvilket ikke fremgår af hans opslag på Facebook.

Opslaget er i skrivende stund delt næsten 5000 gange og kommenteret knap 4000 gange. Samtidig har videoen over 400.000 visninger.

Videoen starter, da den anholdte befinder sig på bagsædet af en patruljevogn, og en betjent står bøjet over ham. Flere gange høres betjenten råbe til den anholdte, at han skal tage sit ben ind i politibilen. Imens ser det ud til, at betjenten flere gange sparker og slår mod den anholdte, som man ikke kan se for bildøren.

Hvad der er gået forud for anholdelsen, fremgår ikke af videoen. Den slutter med, at betjenten råber: ”Nu tager du det ben ind, eller så får du med staven,” hvorefter han lukker døren til patruljebilens bagsæde.

TV 2 har været i kontakt med Wesam Bramez, men han ønsker ikke at medvirke i denne artikel.